A BIZOTTSÁG HATÁROZATA
(2008. július 30.)
a Kínából behozott állati eredetű termékekkel kapcsolatos egyes védintézkedésekről szóló 2002/994/EK határozat módosításáról
(az értesítés a C(2008) 3882. számú dokumentummal történt)
(EGT-vonatkozású szöveg)
(2008/639/EK)
AZ EURÓPAI KÖZÖSSÉGEK BIZOTTSÁGA,
tekintettel az Európai Közösséget létrehozó szerződésre,
tekintettel a harmadik országokból a Közösségbe behozott termékek állat-egészségügyi ellenőrzésének megszervezésére irányadó elvek megállapításáról szóló, 1997. december 18-i 97/78/EK tanácsi irányelvre (1) és különösen annak 22. cikke (6) bekezdésére,
mivel:
(1)
A Kínából behozott állati eredetű termékekkel kapcsolatos egyes védintézkedésekről szóló, 2002. december 20-i 2002/994/EK bizottsági határozat (2) hatálya kiterjed minden Kínából behozott, emberi fogyasztásra vagy állati takarmányozásra szánt állati eredetű termékre.
(2)
Az említett határozat 2. cikke értelmében a tagállamok engedélyezhetik az említett határozat mellékletének II. részében felsorolt termékek behozatalát, amennyiben az illetékes kínai hatóság egy kísérő nyilatkozatban tanúsítja, hogy feladás előtt minden szállítmányt kémiai vizsgálatnak vetették alá, amely során megbizonyosodtak arról, hogy a szóban forgó termék nem jelent veszélyt az emberi egészségre. A vizsgálatot különösen klóramfenikol, nitrofurán, valamint ezek metabolitjainak kimutatása céljával kell elvégezni.
(3)
Az illetékes kínai hatóság benyújtotta a Közösségbe történő exportra szánt baromfifélékre vonatkozó megfelelő szermaradék-megfigyelési tervet. A harmadik országok által a 96/23/EK tanácsi irányelvvel összhangban benyújtott szermaradék-megfigyelési tervek jóváhagyásáról szóló, 2004. április 29-i 2004/432/EK bizottsági határozat (3) jóváhagyta a tervet.
(4)
Ezenfelül a Bizottság nemrég helyszíni ellenőrző vizsgálatban értékelte a baromfifélékben található állatgyógyászati készítmények maradékanyagainak kimutatására alkalmazott ellenőrző vizsgálatokat, és megfelelőnek találta azokat.
(5)
A 2007/777/EK bizottsági határozat (4) engedélyezi a Kína Shandong tartományából származó hőkezelt baromfihús-készítményeknek az EU-ba történő behozatalát.
(6)
Ezért fel kell venni a baromfihús-készítményeket a 2002/994/EK határozat mellékletének II. részében felsorolt termékek jegyzékébe, és ennek megfelelően módosítani kell az említett határozatot.
(7)
A Közösség területére Kínából behozott baromfihús-készítmények engedélyezése nem érinti a köz- vagy állat-egészségügyi szempontból elfogadott egyéb egészségügyi intézkedéseket.
(8)
Az e határozatban előírt intézkedések összhangban vannak az Élelmiszerlánc- és Állat-egészségügyi Állandó Bizottság véleményével,
ELFOGADTA EZT A HATÁROZATOT:
1. cikk
A 2002/994/EK határozat mellékletének II. része a következő szöveggel egészül ki:
„-
baromfihús-készítmények”.
2. cikk
Ennek a határozatnak a tagállamok a címzettjei.
Kelt Brüsszelben, 2008. július 30-án.